bluuebunny/crossref_metadata_2025 huggingface dataset:
Ψηφιακές Κοινότητες Μάθησης: Σύγχρονο μαθησιακό περιβάλλον για την Περιβαλλοντική Εκπαίδευση
Authors: ΑΠΟΣΤΟΛΟΥ Μαριάννα , ΑΝΤΩΝΙΟΥ Παναγιώτης , ΠΑΠΑΣΤΕΡΓΙΟΥ Μαρίνα
Published: June 2016

Σκοπός της παρούσας έρευνας ήταν να διερευνηθεί εάν ένα διαδικτυακό περιβάλλον ομαδοσυνεργατικής μάθησης, με τη δομή των Ψηφιακών Κοινοτήτων Μάθησης (Ψ.Κ.Μ.), επηρεάζει τις γνώσεις των μαθητών αναφορικά με το φυσικό περιβάλλον. Στην έρευνα συμμετείχαν 27 μαθητές της Α΄ Γυμνασίου και των δύο φύλων, οι οποίοι μέσα από τις Ψ.Κ.Μ. ολοκλήρωσαν ένα σχέδιο εργασίας (project) στο πλαίσιο ενός προγράμματος Περιβαλλοντικής Εκπαίδευσης (Π.Ε.). Οι μαθητές αξιοποίησαν το Διαδίκτυο: α) ως πηγή πληροφοριών και β) ως μέσο επικοινωνίας. Για την διερεύνηση της επίδρασης των Ψ.Κ.Μ. στις γνώσεις των μαθητών αναφορικά με το φυσικό περιβάλλον χρησιμοποιήθηκε το ερωτηματολόγιο CHEAKS (Children’s Environmental Attitude and Knowledge Scale) (Leeming et al.,1995: 22-31), το οποίο έχει σταθμιστεί και προσαρμοστεί στα ελληνικά δεδομένα (Malandrakis & Chatzakis, in press). Από την επεξεργασία των δεδομένων προέκυψε ότι με τη μέθοδο της ομαδοσυνεργατικής μάθησης που αναπτύχθηκε στις ΨΚΜ οι μαθητές βελτίωσαν το επίπεδο γνώσεων που είχαν για το φυσικό περιβάλλον.

 
Ο εκπαιδευτής στην εκπαίδευση ενηλίκων
Authors: ΒΑΣΙΛΕΙΑΔΟΥ Πολύμνια
Published: June 2016

Τι είναι ο εκπαιδευτής ενηλίκων; Τι ικανότητες χρειάζεται να έχει ένας εκπαιδευτής ενηλίκων;

Οι εκπαιδευτές ενηλίκων εισέρχονται στην εκπαίδευση ενηλίκων από το σχολείο, την ανώτατη εκπαίδευση, τη βιομηχανία, τις τοπικές αρχές, τις εθελοντικές οργανώσεις και μπορεί να είναι πλήρους και μερικής απασχόλησης. Πολλοί συνδυάζουν τη διδασκαλία στους ενήλικες με άλλη απασχόληση εκτός εκπαίδευσης και πολλοί είναι συνταξιούχοι (Boshier, 2005, Coare & Johnston, 2003, Galbraith & Zelenak, 1989). Ο εκπαιδευτής μπορεί να συνεισφέρει με τη διδασκαλία και την έρευνα (Oni, 2007).

Κατά τον Jarvis (2000:183) ο εκπαιδευτής απαιτείται να διαθέτει ένα τριπλό συνδυασμό από γνώσεις, ικανότητες και στάσεις και ο Demunter (2003:92) “ξεχωρίζει” σε τέσσερα επίπεδα τη γνώση και τις ικανότητες που χρειάζεται να διαθέτει ο εκπαιδευτής (Kokkos, 2007).

Ο ρόλος του εκπαιδευτή έχει πολλές όψεις (Willis, 2002): αυξάνει την προσωπική ανάπτυξη του μαθητευόμενου (Cross, 1981), λειτουργεί ως παράγοντας αλλαγής, ως προγραμματιστής (Boone, Safrit & Jones, 2002), συντονιστής και ως σύμβουλος (Kokkos, 2007).

Οι έλληνες εκπαιδευτές-επιμορφωτές στη μη τυπική εκπαίδευση πληρώνονται με την ώρα για συγκεκριμένο πρόγραμμα αφότου έχουν παρακολουθήσει συγκεκριμένο επιμορφωτικό σεμινάριο (Sipitanou & Zarifis, 2006).
Μια κοινωνιολογική προσέγγιση των Ομαδικών Συμβουλευτικών Συναντήσεων στην περίπτωση της Θεματικής Ενότητας ΔΕΟ34 «Οικονομική Ανάλυση και Πολιτική» του Προπτυχιακού Προγράμματος Σπουδών Διοίκηση Επιχειρήσεων και Οργανισμών του ΕΑΠ
Authors: Κουστουράκης Γεράσιμος , Παΐζης Νικόλαος
Published: June 2016

Στην εργασία αυτή, με την αξιοποίηση των κοινωνιολογικών εννοιών habitus του Bourdieu και θεσμικού habitus, όπως και των αρχών μάθησης ενηλίκων, ανιχνεύεται το ζήτημα των Ομαδικών Συμβουλευτικών Συναντήσεων (ΟΣΣ) στη Θεματική Ενότητα ΔΕΟ34 «Οικονομική Ανάλυση και Πολιτική» του Προπτυχιακού Προγράμματος Σπουδών του Ελληνικού Ανοικτού Πανεπιστημίου Διοίκηση Επιχειρήσεων και Οργανισμών. Η έρευνα, στην οποία συμμετείχαν φοιτητές και διδάσκοντες της Θεματικής Ενότητας ΔΕΟ34, πραγματοποιήθηκε κατά τη διάρκεια του ακαδημαϊκού έτους 2011-2012. Η συλλογή των ερευνητικών δεδομένων έγινε με τη χρήση ερωτηματολογίου και ημιδομημένων συνεντεύξεων. Επίσης μελετήθηκε το επίσημο curriculum της ΔΕΟ34. Τα ακόλουθα ερευνητικά ερωτήματα προσεγγίστηκαν και συζητήθηκαν: (α) Ποιά κουλτούρα παροχής σπουδών επιδιώκεται να διαμορφωθεί για την πραγματοποίηση των ΟΣΣ σύμφωνα με το επίσημο αναλυτικό πρόγραμμα (intended curriculum) της ΔΕΟ34; (β) Ποιες είναι οι προσδοκίες των φοιτητών της ΔΕΟ34 του ΕΑΠ για τις ΟΣΣ; Και (γ) Ποια κουλτούρα παροχής σπουδών διαμορφώνεται από τον τρόπο υλοποίησης των ΟΣΣ στην περίπτωση της ΔΕΟ34 (implemented curriculum) και ποια είναι η άποψη των φοιτητών για τις ΟΣΣ μετά την εμπειρία της συμμετοχής τους σε αυτές;
Πρωτότυπη έρευνα για την αξιολόγηση και την ανάπτυξη του Τμήματος Γαλλικής Γλώσσας και Φιλολογίας του ΕΚΠΑ Μεθοδολογία της έρευνας - Ανάγνωση αποτελεσμάτων – Συμπεράσματα
Authors: ΓΑΤΟΥ Παρασκευή , ΜΠΑΛΑΦΟΥΤΗΣ Ηλίας
Published: June 2016

Το κείμενο αποτελεί μέρος έρευνας που έγινε στο Τμήμα Γαλλικής Γλώσσας και Φιλολογίας του ΕΚΠΑ στο διάστημα 2008-2009 σε 3ετείς και 4ετείς φοιτητές, σε απόφοιτους, στους εργαζόμενους και στα μέλη ΔΕΠ του Τμήματος και χρηματοδοτήθηκε από το πρόγραμμα Αναμόρφωσης Προγράμματος Προπτυχιακών Σπουδών του ΕΠΕΑΕΚ. Το συγκεκριμένο μέρος αφορά το συσχετισμό των αποτελεσμάτων μεταξύ φοιτητών και αποφοίτων. Στόχος της έρευνας είναι η βελτίωση της παρεχόμενης εκπαίδευσης από το Τμήμα και η διαμόρφωση νέου προγράμματος προπτυχιακών σπουδών, ώστε να προσφέρεται στους φοιτητές ποιοτική, στοχευμένη και αποτελεσματική εκπαίδευση, που να ανταποκρίνεται στις επαγγελματικές ανησυχίες των νέων και στις ανάγκες της αγοράς.

Στο άρθρο περιγράφεται η ερευνητική μεθοδολογία και οι στόχοι της έρευνας, ορίζεται το δείγμα και μελετώνται τα αποτελέσματα με στόχο τη συναγωγή συμπερασμάτων. Σε μία χώρα όπου οι μορφές της αξιολόγησης στην εκπαίδευση έχουν για ιστορικούς λόγους ατονήσει, η διεθνής εμπειρία και έρευνα μας διδάσκουν τη χρησιμότητα της αξιολόγησης στην ανώτατη εκπαίδευση. Επίσης, καθώς ο χρόνος προχωρά και τα προβλήματα πυκνώνουν βρισκόμαστε αντιμέτωποι με τη μεγάλη πρόκληση επαναπροσδιορισμού όχι μόνο του τρόπου λειτουργίας του Τμήματος Γαλλικής Γλώσσας και Φιλολογίας αλλά και της ξενόγλωσσης πανεπιστημιακής παιδείας εν γένει.
Αρχιτεκτονική εξατομίκευσης μαθησιακών μονοπατιών με σημασιολογικές μεθόδους ταιριάσματος οντολογιών κινητοποιούμενες από κανόνες μαθησιακών στυλ
Authors: ΚΕΡΚΙΡΗ Τάνια
Published: June 2016

Τα LMSs μέχρι σήμερα έχουν πολλαπλά επωφεληθεί από τις δυνατότητες των ΤΠΕ για παροχή προσαρμοστικότητας. Ωστόσο, η παροχή προσωποποιημένων μαθησιακών μονοπατιών είναι ένα θέμα που δεν έχει διερευνηθεί επαρκώς. Οι δυνατότητες που προσφέρουν οι σημασιολογικές τεχνολογίες, όπως μεταδεδομένα και οντολογίες, στην παροχή προσωποποιημένου μονοπατιού μάθησης είναι μεγάλες. Στο άρθρο αυτό παρουσιάζεται μέρος από μια συνεχιζόμενη ερευνητική εργασία σχετικά με τα LMSs που χρησιμοποιούν σημασιολογικές τεχνολογίες. Περιγράφονται τα τμήματα της αρχιτεκτονικής ενός LMS, με τη λειτουργικότητά τους, τα οποία δημιουργούν τις οντολογίες περιγραφής των οντοτήτων των LMSs και εφαρμόζουν μεθόδους ταιριάσματος οντολογιών και εμπειρικούς κανόνες που προκύπτουν από αποτελέσματα των μοντέλων μαθησιακών στυλ για να δημιουργήσουν ένα εξατομικευμένο εκπαιδευτικό μονοπάτι. Η αρχιτεκτονική αυτή μπορεί να εφαρμοστεί ακόμα και πάνω σε υπάρχουσες δομές LMSs. Παράπλευρο, αν και εξίσου σημαντικό αποτέλεσμα, είναι η κατάλληλη περιγραφή των εκπαιδευτικών αντικειμένων σαν δομών που προβάλλουν άμεσα τις ιδιότητές τους και άρα τις δυνατότητές τους, ακόμα και τις εκπαιδευτικές, και κατά συνέπεια να συμμετάσχουν με αποδοτικό τρόπο σε μια εκπαιδευτική διαδικασία. Η χρησιμότητα της περιγραφής επιτυγχάνει την καταλληλότερη επιλογή τους σε μια αποδοτικότερη εκπαιδευτική διαδικασία και την επαναχρησιμοποίησή τους σε διάφορα μαθήματα[1] που παρέχονται μέσα από ένα LMS.

[1] Σαν μάθημα (e-course) εννοείται η πλήρη σειρά των εκπαιδευτικών αντικειμένων που αποτελούν την διδακτέα ύλη που παρέχεται μέσα από ένα LMS.
Ανοικτά και εξ αποστάσεως ανώτατα εκπαιδευτικά ιδρύματα της Ασίας. Η χρήση των νέων τεχνολογιών σε σχέση με τις ιδιαιτερότητες των Ασιατικών χωρών και η επίδρασή τους στην πρόσβαση και ολοκλήρωση των σπουδών
Authors: ΠΑΠΑΪΩΑΝΝΟΥ Νικόλαος , ΓΕΩΡΓΙΑΔΗ Ειρήνη
Published: June 2016

Στην παρούσα εργασία διερευνάται ο βαθμός ενσωμάτωσης των νέων τεχνολογιών στις εκπαιδευτικές διαδικασίες των ΑεξΑΕ ανώτατων εκπαιδευτικών ιδρυμάτων της Ασίας και κατά πόσον αυτή επηρεάζει την πρόσβαση στην ανοικτή εκπαίδευση. Ως εργαλείο συλλογής δεδομένων χρησιμοποιήθηκε η αναζήτηση στη διεθνή βιβλιογραφία Από την παρουσίαση των στοιχείων προκύπτει ότι η πλειοψηφία των ιδρυμάτων χρησιμοποιεί τις νέες τεχνολογίες στην εκπαιδευτική διαδικασία σε συνδυασμό με τις παραδοσιακές μεθόδους. Η έρευνα επίσης έδειξε ότι η υιοθέτηση των νέων τεχνολογιών από τα ασιατικά εξ αποστάσεως ανώτατα εκπαιδευτικά ιδρύματα περιορίζει την πρόσβαση σε αυτά, σε μεγάλο τμήμα του ασιατικού πληθυσμού, εξαιτίας του χαμηλού επιπέδου των υποδομών, του χαμηλού βιοτικού επιπέδου, των γλωσσικών,  θρησκευτικών και άλλων διαφορών και ανισοτήτων.
Στρατηγικές μάθησης στην τυπική εκπαίδευση για τη διασφάλιση της δια βίου μάθησης
Authors: ΚΟΣΟΒΙΤΣΑ Κλαίρη , ΧΡΥΣΟΧΟΟΣ Iωσήφ , ΛΙΑΤΣΙΚΟΥ Κατερίνα
Published: June 2016

Η Ευρωπαϊκή Ένωση, προσπαθώντας να διαχειριστεί τις νέες κοινωνικές προκλήσεις και τις ραγδαίες εξελίξεις, αναζητάει βιώσιμους τρόπους ενδυνάμωσης της κοινωνικής συνοχής και ενίσχυσης της οικονομικής ανάπτυξης και θέτει ως επίκεντρο της πολιτικής της την ανάπτυξη του ανθρώπινου κεφαλαίου, με πρωταρχικό εργαλείο  τη δια βίου μάθηση. Η δια βίου μάθηση όμως μπορεί να αποδώσει μόνο αν η κοινωνία αποκτήσει μία «κουλτούρα δια βίου μάθησης»  και την ατομική συνείδηση της αναγκαιότητας της ανανέωσης του μορφωτικού, κοινωνικού και επαγγελματικού κεφαλαίου. Σε όλες τις ευρωπαϊκές χώρες και στην Ελλάδα η τυπική εκπαίδευση θα προσπαθήσει να εμφυσήσει στους νέους αυτή τη νέα κουλτούρα της δια βίου μάθησης, διαμορφώνοντας ένα σύγχρονο εκπαιδευτικό περιβάλλον όπου πρωταρχικός σκοπός θα είναι η ανάπτυξη στρατηγικών μάθησης και εκείνων των γλωσσικών, γνωστικών και κοινωνικών δεξιοτήτων οι οποίες θα οδηγούν στην ικανότητα της αυτοκατευθυνόμενης μάθησης, ως δια βίου δυνατότητα. Η διδακτική των ξένων γλωσσών επικουρεί μία τέτοια προσπάθεια, που στηρίζεται στα νέα διαθεματικά / διεπιστημονικά προγράμματα, στην ανάπτυξη στρατηγικών και στην εκπαίδευση μέσω της καλλιέργειας δεξιοτήτων, ικανών να διαμορφώσουν άτομα που σε όλη τη διάρκεια της ζωής τους θα είναι «ικανοί εν δυνάμει μαθητές». 
Προσαρμοστική ανοιχτή και εξ αποστάσεως εκπαίδευση με χρήση δυναμικής ηλεκτρονικής αξιολόγησης
Authors: ΒΡΑΧΑΤΗΣ Μιχαήλ , ΓΑΛΑΝΗΣ Βασίλειος , ΜΕΛΕΤΙΟΥ Γεράσιμος
Published: June 2016

Η έννοια της αξιολόγησης έχει κεντρικό ρόλο στην εκπαίδευση καθώς είναι το στοιχείο της εκπαιδευτικής διαδικασίας το οποίο επιτρέπει την εξαγωγή τόσο ποιοτικών όσο και ποσοτικών συμπερασμάτων για την ποιότητα και την αποτελεσματικότητα της. Η σύγχρονη ανοικτή και εξ αποστάσεως εκπαίδευση, που στον Ελλαδικό χώρο υλοποιείται στο Ελληνικό Ανοιχτό Πανεπιστήμιο (Ε.Α.Π.), βασίζεται στην αξιοποίηση του διαδικτύου σα μέσο επικοινωνίας αλλά και στην ικανότητα των υπολογιστικών συστημάτων για αποτελεσματική επεξεργασία μεγάλου όγκου δεδομένων. Η χρήση μεθόδων ηλεκτρονικής αξιολόγησης εκμεταλλεύονται ακριβώς αυτές τις δυνατότητες καθώς, με τη χρήση τεχνικών που προέρχονται από το χώρο της κρυπτογραφίας και, πιο συγκεκριμένα, από το χώρο των συστημάτων ηλεκτρονικής ψηφοφορίας, μπορούν να εξασφαλίσουν τόσο την ανωνυμία των συμμετεχόντων όσο και την ακεραιότητα της διαδικασίας. Σε αυτή την εργασία θα εξετάσουμε τη χρήση ενός νέου σχήματος ηλεκτρονικής αξιολόγησης το οποίο βασίζεται στη χρήση σχημάτων συλλογής και εξόρυξης δεδομένων τα οποία διατηρούν την ιδιωτικότητα και το οποίο, αυξάνοντας τη συχνότητα της διαδικασίας αξιολόγησης και, άρα τον όγκο των διαθέσιμων δεδομένων, προσδίδει δυναμικό χαρακτήρα στην εκπαιδευτική διαδικασία και άρα μεγαλύτερη ευελιξία και προσαρμοστικότητα στις απαιτήσεις του σύγχρονου περιβάλλοντος εκπαίδευσης
Πόσο ανοικτοί μπορεί να είναι οι Ανοικτοί Εκπαιδευτικοί Πόροι (ΑΕΠ); Παραδείγματα εφαρμογής και αξιοποίησης
Authors: Σπανακά Αδαμαντία , Καμέας Αχιλλέας
Published: June 2016

Οι Ανοικτοί Εκπαιδευτικοί Πόροι (ΑΕΠ) προσφέρουν τη δυνατότητα μίας νέας και δυναμικής προσέγγισης στην ανάπτυξη, διάδοση και χρήση της γνώσης. Για να υλοποιηθεί όμως μία τέτοια προσέγγιση χρειάζεται να προηγηθεί κατάλληλος σχεδιασμός, προσεκτική δόμηση και παιδαγωγική υποστήριξη. Η ρήση του Albert Einstein:"Αν σου δώσω μία δεκάρα, θα είσαι κατά μία δεκάρα πλουσιότερος και εγώ κατά μία δεκάρα φτωχότερος. Αν όμως σου δώσω μία ιδέα, εσύ θα έχεις μία νέα ιδέα, κι εγώ επίσης θα συνεχίσω να την έχω" στον τομέα των ΑΕΠ βρίσκει την καλύτερη εφαρμογή της, καθώς η ανοικτότητα και η ελευθερία αποτελούν θεμελιακές αρχές που εστιάζουν στην παραγωγή, την αδειοδότηση, τη χρήση και την επαναχρησιμοποίηση μαθησιακών πηγών, οι οποίες συνιστούν πλέον δημόσια αγαθά. Ωστόσο, κατά καιρούς, έχουν αμφισβητηθεί τα αλτρουιστικά κίνητρα των ΑΕΠ, από τη στιγμή που η δημιουργία και διάδοση της γνώσης προς τις αναπτυσσόμενες χώρες, γίνεται σύμφωνα με τις οικονομικές, πολιτικές και πολιτισμικές προτιμήσεις των αναπτυγμένων χωρών, επισκιάζοντας τις οποιεσδήποτε διαφορές. Σε αυτό το πλαίσιο, η παρούσα εισήγηση παρουσιάζει την ιστορία των ΑΕΠ, τις καλές πρακτικές σε διεθνές επίπεδο, αλλά και τις προοπτικές που ανοίγονται για το Ελληνικό Ανοικτό Πανεπιστήμιο, προκειμένου να ωφεληθεί από όλες τις θετικές συνιστώσες αυτής της καινοτομίας.
Αναπτύσσοντας το μηχανισμό υποστήριξης των καθηγητών-συμβούλων της Θεματικής Ενότητας «Γεωγραφία, Ανθρωπογεωγραφία και Υλικός Πολιτισμός της Ευρώπης» του ΕΑΠ
Authors: Παπαδημητρίου Σοφία , Λιοναράκης Αντώνης , Θεολόγου Κώστας , Λεοντίδου Λίλα
Published: June 2016

Τα προγράμματα εξ αποστάσεως εκπαίδευσης απαιτούν ένα μοναδικό σύνολο επαγγελματικών δεξιοτήτων από τους διδάσκοντες καθώς και ένα διαφορετικό ρόλο από αυτόν στη συμβατική εκπαίδευση. Το άρθρο αφορά τη μελέτη που πραγματοποιήθηκε με επίκεντρο τους διδάσκοντες της Θεματικής Ενότητας (ΘΕ) «Γεωγραφία, Ανθρωπογεωγραφία και Υλικός Πολιτισμός της Ευρώπης» (ΕΠΟ12) του ΠΣ Ευρωπαϊκός Πολιτισμός του ΕΑΠ, το 2012 και αποτελεί μια έρευνα δράσης που στοχεύει στη διερεύνηση αυθεντικών προβλημάτων στη ΘΕ και στη διαδικασία ανάπτυξης νέας γνώσης. Στο πλαίσιο της έρευνας οικοδομήθηκε ένας μηχανισμός υποστήριξης των καθηγητών-συμβούλων της ΘΕ αξιοποιώντας καλές πρακτικές επαγγελματικής ανάπτυξης και συνεργατικών περιβαλλόντων μάθησης. Σε αυτό το άρθρο παρουσιάζονται ο σχεδιασμός, η ανάπτυξη και η πιλοτική εφαρμογή του μηχανισμού υποστήριξης. Αξιοποιώντας τις προηγμένες τεχνολογίες μάθησης δίνεται έμφαση στις Κοινότητες Πρακτικής και Μάθησης, στα Κοινωνικά Δίκτυα, τα Επαγγελματικά Δίκτυα και Περιβάλλοντα Μάθησης και τους Ανοικτούς Εκπαιδευτικούς Πόρους. Ο μηχανισμός υποστήριξης συνίσταται από τρεις δεξαμενές: η πρώτη περιέχει τα σενάρια διδασκαλίας ενεργητικών εκπαιδευτικών τεχνικών συνεργατικής μάθησης, η δεύτερη περιέχει τον εμπλουτισμό του εποπτικού υλικού και η τρίτη δεξαμενή, περικλείει καλές πρακτικές κοινωνικών και επαγγελματικών δικτύων μάθησης.
The Flashmeeting digital videoconferencing system: Τhe case of the “I am not Scared” project
Authors: Αρμακόλας Στέφανος , Αλιμήσης Δημήτρης , Παναγιωτακόπουλος Χρήστος
Published: June 2016

Η εκπαίδευση από απόσταση έρχεται να συμβάλλει στην κάλυψη των γεωγραφικών και των χρονικών περιορισμών. Για την αντιμετώπιση των περιορισμών η ανάπτυξη της τεχνολογίας προσφέρει τα κατάλληλα εργαλεία και πολλοί εκπαιδευτικοί οργανισμοί (κυρίως της τριτοβάθμιας εκπαίδευσης) εφαρμόζουν συστήματα και μεθοδολογίες εκπαίδευσης από απόσταση ή αλλιώς τηλεκπαίδευσης. Το Εργαστήριο Εκπαιδευτικής Τεχνολογίας (www.etlab.eu) της Ανώτατης Σχολής Παιδαγωγικής & Τεχνολογικής Εκπαίδευσης (Α.Σ.ΠΑΙ.Τ.Ε) στην Πάτρα υποστηρίζει τις σύγχρονες εκπαιδευτικές πρακτικές, όπως η Τηλεκπαίδευση (μέσω Διαδικτύου και μέσω κατάλληλου εξοπλισμού). Σε αυτό το πλαίσιο και σε αυτήν την εργασία παρουσιάζεται η χρήση της ψηφιακής πλατφόρμας Flashmeeting για τη μελέτη του φαινομένου του σχολικού εκφοβισμού, έτσι όπως αναλύθηκε και αξιοποιήθηκε μέσα από το πρόγραμμα "I am not Scared" στο πλαίσιο του Ευρωπαϊκού Προγράμματος Δια Βίου Μάθησης (Πολιτική Συνεργασίας και Καινοτομίας). Το πρόγραμμα είχε ως σκοπό να προσδιορίσει τις καλύτερες ευρωπαϊκές πρακτικές και να αναπτύξει στρατηγικές για την πρόληψη και την αντιμετώπιση του φαινομένου του σχολικού εκφοβισμού. Στην παρούσα εργασία παρουσιάζονται τα πρώτα στοιχεία της αξιολόγησης της αποτελεσματικότητας της πλατφόρμας τηλεδιασκέψεων Flashmeeting, με εργαλείο λήψης δεδομένων τη συνέντευξη. Από αυτά φαίνεται, ότι η χρήση της ψηφιακής πλατφόρμας στη συζήτηση μεταξύ των Ευρωπαίων εταίρων σχετικά με την αντιμετώπιση του φαινομένου της σχολικής βίας είχε θετικά αποτελέσματα.
Features of motivational design for e-learning
Authors: Αυγουστής Ιορδάνης , Σοφός Αλιβίζος , Απόστολος Κώστας
Published: June 2016

Ένα από τα κύρια ζητήματα που προβληματίζει τους καθηγητές της εξ αποστάσεως εκπαίδευσης είναι η ποιότητα του εκπαιδευτικού υλικού, διότι αυτό αποτελεί τον κύριο μοχλό της διδασκαλίας, δεδομένου της απουσίας του εκπαιδευτικού. Η σωστή διαμόρφωση του διδακτικού υλικού δημιουργεί κίνητρα για μάθηση και γι’ αυτό το λόγο οι στρατηγικές συγκρότησής του αποτελούν σημαντικό σημείο έρευνας. Η μετατροπή ενός διδακτικού κείμενου σε κείμενο που θα αυξάνει τα κίνητρα μάθησης είναι ένας από τους κύριους στόχους του σχεδιαστή εκπαιδευτικού υλικού.
Η παρούσα έρευνα σκοπό έχει χρησιμοποιώντας από τη διεθνή βιβλιογραφία, εργαλείο παρώθησης κινήτρων ARCS, για να μετατρέψει ένα απλό διδακτικό κείμενο σε δυναμικό μέσω της χρήσης κατάλληλων στρατηγικών. Παράλληλα στην παρούσα εργασία επιδιώκεται να μελετηθούν οι κατάλληλες προϋποθέσεις για το σχεδιασμό του υλικού ενός προγράμματος εξ’ αποστάσεως εκπαίδευσης με γνώμονα το κατά 

πόσο ένας τέτοιος σχεδιασμός παρέχει κίνητρα για μάθηση στους εκπαιδευομένους. Ως βάση για τη συγκεκριμένη μελέτη θα ληφθεί το μοντέλο ARCS, το οποίο προτείνει στρατηγικές ανάπτυξης κινήτρων για μάθηση.
Με αφορμή λοιπόν, ένα από τα προγράμματα Δια Βίου Μάθησης του Πανεπιστήμιου Αιγαίου, με τη χρήση κατάλληλης μεθοδολογίας, συγκρίθηκε ένα δυναμικό κείμενο με ένα απλό κείμενο. Συγκεκριμένα, ερευνήθηκε το κατά πόσο οι επιμορφούμενοι του προγράμματος που διδάχτηκαν την ενότητα μέσω του δυναμικού κειμένου είχαν συνεχή κίνητρα για μάθηση.
Τα αποτελέσματα ήταν ενδιαφέροντα και ποικίλα. Σαφέστατα, η παρώθηση των επιμορφούμενων στην συγκεκριμένη συνεδρία αποδείχθηκε μεγαλύτερη.
Ένα μικτό πλαίσιο εκπαίδευσης εκπαιδευτικών στη διδακτική αξιοποίηση της ψηφιακής τεχνολογίας
Authors: Παπανικολάου Κυπαρισσία , Γουλή Ευαγγελία , Μακρή Κατερίνα
Published: June 2016

Σημαντικές προκλήσεις στο σχεδιασμό προγραμμάτων εκπαίδευσης εκπαιδευτικών στη διδακτική αξιοποίηση της ψηφιακής τεχνολογίας αποτελούν αφενός η οργάνωσή τους σε πλαίσια μικτής μάθησης ώστε να προωθούν το συνεργατικό σχεδιασμό, τον αναστοχασμό και το διάλογο, αφετέρου το περιεχόμενό τους, ώστε να διαμορφώνει ένα αυθεντικό πλαίσιο στο οποίο να προάγεται η σύνθεση γνώσεων και δεξιοτήτων για την οργανική ενσωμάτωση της ψηφιακής τεχνολογίας στην εκπαιδευτική πράξη.Συνεισφέροντας προς αυτή την κατεύθυνση, η παρούσα εισήγηση προτείνει ένα πλαίσιο σχεδιασμού/οργάνωσης προγράμματος μικτής εκπαίδευσης που απευθύνεται σε εκπαιδευόμενους εκπαιδευτικούς. Το πλαίσιο αντλεί βασικές αρχές από δύο προσεγγίσεις στο χώρο της εκπαιδευτικής τεχνολογίας και εκπαίδευσης εκπαιδευτικών: το πλαίσιο της Τεχνολογικής Παιδαγωγικής Γνώσης Περιεχομένου (ΤΠΓΠ - Technological Pedagogical Content Κnowledge, TPACK) και το πλαίσιο των Κοινοτήτων Διερεύνησης (ΚΔ - Communities of Inquiry, CoI). Το εκπαιδευτικό πρόγραμμα και η εκπαίδευση εκπαιδευτικών γενικότερα, εκλαμβάνεται ως μία σύνθετη, αυθεντική διαδικασία που εμπλέκει τους συμμετέχοντες σε δραστηριότητες σχεδιασμού. Το πλαίσιο ΤΠΓΠ χρησιμοποιείται ως βάση για το σχεδιασμό του κορμού του προγράμματος, υπό μορφή δραστηριοτήτων σχεδιασμού που αναλαμβάνουν οι συμμετέχοντες. Το πλαίσιο ΚΔ χρησιμοποιείται ως βάση σχεδιασμού της κοινωνικής αλληλεπίδρασης, της διδακτικής υποστήριξης, και των δραστηριοτήτων που προωθούν ανώτερα επίπεδα μάθησης σε περιβάλλον μικτής εκπαίδευσης. Βάσει του προτεινόμενου πλαισίου παρουσιάζονται δύο μελέτες περίπτωσης εκπαίδευσης εκπαιδευτικών που αποτελούν εναλλακτικές εφαρμογές του σε πτυχιούχους τριτοβάθμιας εκπαίδευσης και προπτυχιακούς φοιτητές από το Παιδαγωγικό Τμήμα της Ανώτατης Σχολής Παιδαγωγικής και Τεχνολογικής Εκπαίδευσης (Α.Σ.ΠΑΙ.Τ.Ε.).
Authoring ODL educational material for the Web
Authors: Andreatos Antonios
Published: June 2016

Το παρόν άρθρο εξετάζει μερικές βασικές παραμέτρους που πρέπει να λάβουν υπ' όψη τους οι συγγραφείς εκπαιδευτικού υλικού ΑεξΑΕ που πρόκειται να δημοσιευθεί στον παγκόσμιο ιστό. Η εξάπλωση των ψηφιακών βιβλίων και η ανάπτυξη της διαδικτυακής τεχνολογίας έχουν αλλάξει δραματικά το εκπαιδευτικό τοπίο τα τελευταία 15 χρόνια. Η εξέλιξη και η διάδοση των Συστημάτων Διαχείρισης Μάθησης έχει διαχωρίσει το περιεχόμενο από τα τεχνολογικά ζητήματα και έχει απομονώσει τον συγγραφέα του εκπαιδευτικού υλικού ΑεξΑΕ από τα τεχνικά ζητήματα.
H συμπεριφορά του χρήστη / αναγνώστη του παγκόσμιου ιστού έχει ορισμένες ιδιαιτερότητες που πρέπει να ληφθούν υπ' όψη από τους συγγραφείς εκπαιδευτικού υλικού ΑεξΑΕ. Η πιο γνωστή πρακτική είναι η ιεραρχική δόμηση του κειμένου που είναι πλέον καθιερωμένη σε πολλούς ιστότοπους περιεχομένου αλλά και ΑεξΑΕ.
Ένα άλλο ζήτημα είναι η αξιοποίηση των πλεονεκτημάτων που μπορεί να προσφέρει το υπερκείμενο και που δεν έχει αναπτυχθεί πλήρως.
Τέλος, η σύγχρονη εκπαιδευτική τεχνολογία μπορεί να υποστηρίξει ουσιαστικά τον εκπαιδευόμενο της ΑεξΑΕ προσφέροντας πλατφόρμες (όπως τα προσαρμοζόμενα περιβάλλοντα μάθησης) που υποστηρίζουν πολλαπλώς τις ανάγκες του χρήστη, τα 

διάφορα μαθησιακά στυλ και τα διάφορα μοντέλα δόμησης εκπαιδευτικού υλικού ΑεξΑΕ.
Σκοπός του παρόντος δοκιμίου είναι να προτείνει κατευθυντήριες γραμμές συγγραφής εκπαιδευτικού υλικού ΑεξΑΕ για τον παγκόσμιο ιστό.
Workplace e-learning: data, trends and perspectives
Authors: Χαρτοφύλακα Τόνια , Χάρχαλος Μαρίνος , Μανώλογλου Βασίλης
Published: June 2016

Το παρόν κείμενο υπογραμμίζει την αναγκαιότητα ανάδειξης των αποτελεσμάτων από τα προγράμματα e-learning που υλοποιούνται στο χώρο της ενδοεπιχειρησιακής εκπαίδευσης στη χώρα μας προκειμένου να υπάρξει γόνιμος διάλογος για τις προοπτικές της συγκεκριμένης μεθόδου μάθησης. Η εισήγηση ξεκινά με μια συνοπτική βιβλιογραφική επισκόπηση του πεδίου της ενδοεπιχειρησιακής εκπαίδευσης, συνεχίζει με την παρουσίαση της εικόνας του e-learning στις επιχειρήσεις παγκοσμίως και τις ιδιαιτερότητες που λαμβάνει στη χώρα μας και καταλήγει θέτοντας τον προβληματισμό που αφορά στην έλλειψη ικανοποιητικού αριθμού δεδομένων που εμποδίζουν τη σωστή ανάγνωση των τάσεων και των προοπτικών που μπορεί να έχει το e-learning στο χώρο της ενδοεπιχειρησιακής εκπαίδευσης στη χώρα μας.
Επιχειρησιακή Κατάρτιση από Απόσταση: Κίνητρα και εμπόδια που οδηγούν στη διαμόρφωση ενός μοντέλου εξΑΕ επιχειρησιακής κατάρτισης μέσα από τη μελέτη περίπτωσης των ΚΕΚ-ΕΛΤΑ
Authors: Ζήκου Κωνσταντίνα , Σπανακά Αδαμαντία
Published: June 2016

Η παρούσα εισήγηση πραγματεύεται τη διερεύνηση των θετικών και των αρνητικών στοιχείων ενός εξ αποστάσεως επιχειρησιακού προγράμματος. Συγκεκριμένα, το θέμα της αφορά στον εντοπισμό των στοιχείων εκείνων που εμπόδισαν ενήλικες εκπαιδευόμενους να παρακολουθήσουν απρόσκοπτα ένα πρόγραμμα εξ αποστάσεως επιχειρησιακής εκπαίδευσης. Παράλληλα η εργασία αυτή μελετά και τα στοιχεία εκείνα που θα μπορούσαν να παρακινήσουν τους εκπαιδευόμενους στη συμμετοχή και στην παρακολούθηση επιχειρησιακών προγραμμάτων από απόσταση. Τέλος, γίνεται παρουσίαση ενός μοντέλου επιχειρησιακού προγράμματος ενηλίκων εκπαιδευομένων από απόσταση.
Πολιτική και εκπαίδευση, εκπαίδευση και πολιτική: Η «συνομιλία» του Κριτικού Γραμματισμού με την Ανοικτή και εξ Αποστάσεως Εκπαίδευση
Authors: Κατσούλη Ιωάννα , Κουτσούμπα Μαρία
Published: June 2016

Η διασύνδεση της πολιτικής και της εκπαίδευσης αποτελεί κοινό τόπο, χωρίς αυτό να είναι απαραίτητα κακό ή καλό, ακίνδυνο ή επικίνδυνο. Βαρύνουσας σημασίας ωστόσο είναι ότι, εξαιτίας αυτής της διασύνδεσης, σε κάθε βαθμίδα της εκπαίδευσης και σε κάθε μορφή της απαιτείται η καλλιέργεια της κριτικής σκέψης. Δημιουργείται, έτσι, ο προβληματισμός για τον ρόλο που καλείται να διαδραματίσει η ΑεξΑΕ στην ενίσχυση της κριτικής ικανότητας των διδασκομένων της και στην επιλογή του καλύτερου δυνατού τρόπου για να το πετύχει αυτό. Ένας από τους τρόπους αυτούς εκτιμούμε ότι είναι η «συνομιλία» του Κριτικού Γραμματισμού με την ΑεξΑΕ. Ωστόσο, από την ανασκόπηση της βιβλιογραφίας διαπιστώθηκε ότι κάτι τέτοιο δεν έχει αναδειχθεί, παρόλο που η δυνατότητα μιας τέτοιας συνεύρεσης φαίνεται να είναι όχι μόνο εφικτή, αλλά ενδεχομένως και επιτακτική. Σκοπός λοιπόν της παρούσαςεργασίας είναι η διερεύνηση της σχέσης της Ανοικτής και εξ Αποστάσεως Εκπαίδευσης και του Κριτικού Γραμματισμού. Ειδικότερα, η εργασία στοχεύει στην ανάδυση αρχών της Ανοικτής και εξ Αποστάσεως Εκπαίδευσης που θα μπορούσαν να συνδυαστούν με αρχές του Κριτικού Γραμματισμού. Η εργασία στηρίζεται στη βιβλιογραφική έρευνα. Εξετάζοντας το θεωρητικό πλαίσιο και την παιδαγωγική της Ανοικτής και εξ Αποστάσεως Εκπαίδευσης από τη μια μεριά και του Κριτικού Γραμματισμού από την άλλη, διαπιστώνεται η ύπαρξη όμοιων ή και ταυτόσημων σημείων ανάμεσά τους. Συγκεκριμένα, διαπιστώνεται ότι δίοδος επικοινωνίας και συνεργασίας αυτών των δύο αποτελούν οι έννοιες της αυτονομίας και αυτό-ρύθμισης, του ανεπιτήδευτου διαλόγου, της αλληλεπίδρασης, της προσβασιμότητας στη γνώση και της αξιοποίησης της εμπειρίας με στόχο την πρόοδο του μαθητή και, κατ’ επέκταση, της κοινωνίας και του κόσμου του, μέσα από τη δημιουργία υπεύθυνων και συνειδητοποιημένων πολιτών.
Το Φαινόμενο του Πυγμαλίωνα, η επίδρασή του στη μαθησιακή διαδικασία και η διδακτική του αξιοποίηση
Authors: Νιάρη Μαρία , Μανούσου Ευαγγελία
Published: June 2016

Το 1968, οι Robert Rosenthal και Lenore Jacobson εξέδωσαν το πείραμά τους, που είναι γνωστό ως Oak School, και παρουσίασαν το Φαινόμενο του Πυγμαλίωνα. Από τότε, αρκετές έρευνες έχουν λάβει χώρα που να αφορούν την ύπαρξη του Φαινομένου του Πυγμαλίωνα στην τάξη και την επίδρασή του στη μάθηση. Σ’ αυτή την εργασία, έπειτα από τη βιβλιογραφική επισκόπηση διάφορων εμπειρικών ερευνών που αφορούν στην ύπαρξη του Φαινομένου του Πυγμαλίωνα στην τυπική εκπαίδευση καθώς και στην εκπαίδευση ενηλίκων, παρουσιάζουμε σύντομα τα βασικότερα σημεία κριτικής που του έχουν ασκηθεί. Στη συνέχεια, παρουσιάζουμε τους βασικούς μηχανισμούς του φαινομένου με σκοπό να κάνουμε προτάσεις που θα μπορούσαν να βελτιώσουν τη διδασκαλία τόσο στην τυπική όσο και στην εκπαίδευση ενηλίκων και να εξαλείψουν την αρνητική επίδραση στη μαθησιακή διεργασία.
E-learning, η εξ αποστάσεως εκπαίδευση αποκλειστικά μέσω διαδικτύου: Νέες προσεγγίσεις εκπαίδευσης
Authors: Πολύδωρος Γεώργιος
Published: June 2016

Η εργασία αυτή είναι μια βιβλιογραφική επισκόπηση σχετικά με την νέα προσέγγιση της εκπαίδευσης, την εξ αποστάσεως εκπαίδευση αποκλειστικά μέσω του διαδικτύου(e-learning). Είναι αναγκαίο, λόγω των ραγδαίων αλλαγών στην τεχνολογία, να εκσυγχρονιστεί η εκπαίδευση σε όλα τα επίπεδα, ώστε τα άτομα που θα ‘παραχθούν’ να είναι ικανά να ανταποκριθούν στις νέες προκλήσεις. Στο πλαίσιο αυτό αναπτύχθηκαν νέες θεωρίες μάθησης, όπως η θεωρία της επεξεργασίας της πληροφορίας, η θεωρία του συνδεσιασμού και η συνεργατική μάθηση υποστηριζόμενη από υπολογιστή, οι οποίες θεωρούνται αποτελεσματικότερες από τις κατευθυνόμενες ή αλλιώς παραδοσιακές μεθόδους μάθησης. Αυτές οι θεωρίες μάθησης ανταποκρίνονται καλύτερα στα χαρακτηριστικά των σύγχρονων μαθητών, καθώς χρησιμοποιούν με ευκολία τις νέες τεχνολογίες. Η μεθοδολογία του e-learning ενσωματώνει τις προαναφερόμενες θεωρίες μάθησης κατά τέτοιον τρόπο ώστε η μάθηση επέρχεται μέσα από διαδικασίες αλληλεπίδρασης των ατομικώνχαρακτηριστικών και του διαδικτυακού περιβάλλοντος και έχει τον προσωπικό χαρακτήρα του κάθε εκπαιδευόμενου. Ο εκπαιδευτικός σε αυτό το περιβάλλον μάθησης δεν λειτουργεί σαν τράπεζα πληροφοριών για τον εκπαιδευόμενο, αλλά σαν επόπτης των μαθησιακών διαδικασιών, υποστηρίζοντας παράλληλα την αυτονομία του. Στην συνέχεια της εργασίας, αναφέρονται οι μορφές του εκπαιδευτικού υλικού με το οποίο αλληλεπιδρά ο εκπαιδευόμενος και τα πλεονεκτήματα που χαρακτηρίζουν αυτή την αλληλεπίδραση. Τέλος, ένα άλλο θέμα με το οποίο ασχολείται αυτή η βιβλιογραφική επισκόπηση είναι οι διαδικτυακές κοινότητες μάθησης και ο ρόλος τους στην μεθοδολογία e-learning
Χαρακτηριστικά Επιτυχίας Εκπαιδευομένων στην εξ αποστάσεως εκπαίδευση: Πρόταση πρακτικής εφαρμογής στο Ελληνικό Ανοικτό Πανεπιστήμιο (ΕΑΠ)
Authors: Σπανακά Αδαμαντία , Θεοδοσίου Aσπασία
Published: June 2016

Η δημιουργία ενός μαθησιακού προφίλ για κάθε εκπαιδευόμενο από απόσταση, μπορεί να προβλέψει και να διευκολύνει την προσπάθειά του για επιτυχή ολοκλήρωση των σπουδών του. Στη διεθνή βιβλιογραφία καταγράφονται ποικίλα δημογραφικά και προσωπικά χαρακτηριστικά, που εντοπίζονται σε κάθε ομάδα εκπαιδευομένων από απόσταση, όσο ανομοιογενής και αν είναι. Τα χαρακτηριστικά αυτά καταγράφονται στην παρούσα εισήγηση, η οποία καταλήγει σε μία πρόταση αξιοποίησής τους από το ΕΑΠ, προκειμένου να διευκολύνει τους εκπαιδευόμενούς του στις σπουδές του μέσα σε ένα περιβάλλον εξ αποστάσεως εκπαίδευσης.
Ηλεκτρονική Συμμετοχή και Αξιολόγηση Περιεχομένου Γνώσης με επεκτάσεις στον Σημασιολογικό Ιστό
Authors: Voutskoglou Eirini , Georgiadis Christos
Published: June 2016

Η Ανοικτή Γνώση αποτελεί ένα από τα βασικά αιτήματα της σύγχρονης ψηφιακής ζωής. Ειδικά στα περιβάλλοντα μάθησης από απόσταση όπου η πρόσβαση στη γνώση συχνά δέχεται πλείστους περιορισμούς, η Ανοικτή Εκπαιδευτική Γνώση είναι επιτακτικής ανάγκης όχι μόνο ως προσφορά γνώσης αλλά και με την απαίτηση ενεργοποίησης μίας μεθόδου εγκυρότητας ώστε να αρθούν αγκυλώσεις αξιοπιστίας.
Στην εργασία μας αναπτύσσουμε ένα μοντέλο δημοσίευσης περιεχομένου γνώσης το οποίο περιεχόμενο παράγεται από την ίδια την κοινότητα που απαιτεί ακριβή και έγκυρη πληροφορία σε καθορισμένα πλαίσια.
Οι δυνατότητες που μας παρέχουν τα εργαλεία του web 2.0 μαζί με τις δυναμικές του σημασιολογικού ιστού (π.χ. οντολογίες) μπορούν να αναδείξουν την παραγόμενη γνώση ως σημαντικό στοιχείο του e-learning διευκολύνοντας κατά πολύ την δια βίου μάθηση στην εξ αποστάσεως εκπαίδευση.
Ο προσδιορισμός των ικανοτήτων αποτελεσματικής διδασκαλίας στο πεδίο της δια βίου εκπαίδευσης από απόσταση με την τεχνική Delphi
Authors: Κατσούλας Κώστας
Published: June 2016

Στην παρούσα εργασία παρουσιάζεται μια έρευνα για τον προσδιορισμό των ικανοτήτων αποτελεσματικής διδασκαλίας στο πεδίο της δια βίου εκπαίδευσης από απόσταση. Η έρευνα υλοποιήθηκε με βάση μια τροποποιημένη διαδικτυακή μορφή της τεχνικής Delphi. Το δείγμα της μελέτης ήταν ένα σύνολο γεωγραφικά διεσπαρμένων έμπειρων εκπαιδευτών και στελεχών των προγραμμάτων δια βίου εκπαίδευσης από απόσταση της Γενικής Γραμματείας Δια Βίου Μάθησης, αρμόδιο εκπαιδευτικό φορέα για τη δημόσια πολιτική δια βίου μάθησης της Ελλάδας. Συνολικά υλοποιήθηκαν τρεις γύροι της τεχνικής με την υποστήριξη του MOODLE. Στον πρώτο γύρο αξιοποιήθηκε μια λίστα ικανοτήτων από προηγούμενες έρευνες. Οι συμμετέχοντες προσδιόρισαν δεκαεννέα ικανότητες ως αρκετά έως απόλυτα σημαντικές για τη διδασκαλία προγραμμάτων δια βίου εκπαίδευσης από απόστασηκαι στον τρίτο γύρο έφτασαν σε ομοφωνία για τη σπουδαιότητά τους. Σπουδαιότερες αναδείχθηκαν η γνώση θεωριών μάθησης ενηλίκων, οι δεξιότητες αξιολόγησης και οι δεξιότητες καθοδήγησης και ανατροφοδότησης. Βασική διαφορά με τις προηγούμενες έρευνες, που αφορούσαν στο πλαίσιο της τριτοβάθμιας εκπαίδευσης από απόσταση, ήταν ο προσδιορισμός ικανοτήτων διδασκαλίας σχετικών με την εκπαίδευση ενηλίκων, όπως η γνώση θεωριών μάθησης ενηλίκων, η γνώση των χαρακτηριστικών και των αναγκών των εκπαιδευομένων. Η έρευνα συνεισφέρει (α) τις δεκαεννέα ικανότητες που μπορούν να αξιοποιηθούν στο σχεδιασμό προγραμμάτων εκπαίδευσης εκπαιδευτών ενηλίκων στην εξ αποστάσεως διδασκαλία και (β) την προώθηση της τεχνικής Delphi στην ελληνική εκπαιδευτική κοινότητα ως μιας «bottom-up» δημοκρατικής προσέγγισης που αξιοποιεί τη γνώση των έμπειρων εμπλεκομένων για τη λήψη αποφάσεων σε θέματα εκπαιδευτικής πολιτικής.
Δημιουργία Εκπαιδευτικού Υλικού στο Ελληνικό Ανοικτό Πανεπιστήμιο (ΕΑΠ): Προτάσεις Εφαρμογής του Εργαστηρίου Εκπαιδευτικού Υλικού και Εκπαιδευτικής Έρευνας (ΕΕΥΕΜ)
Authors: Σπανακά Αδαμαντία , Καμέας Αχιλλέας
Published: June 2016

Στο πλαίσιο των δραστηριοτήτων του ΕΕΥΕΜ διεξήχθει μία ποιοτική έρευνα με κύριο στόχο τη βελτιωτική αξιολόγηση της διαδικασίας δημιουργίας εκπαιδευτικού υλικού στο Ελληνικό Ανοικτό Πανεπιστήμιο (ΕΑΠ).
Στο παρόν κείμενο θα παρουσιαστούν τα σημαντικότερα συμπεράσματα και οι κύριες προτάσεις εφαρμογής, όπως αναδείχθηκαν μέσα από τα δεδομένα της έρευνας που στηρίχθηκε σε συνεντεύξεις με τους συντελεστές δημιουργίας εκπαιδευτικού υλικού στο ΕΑΠ. Η έρευνα αυτή δε θα μπορούσε παρά να στηρίζεται βιβλιογραφικά σε προηγούμενες σχετικές έρευνες, παρόλο που ειδικά σε ό,τι αφορά τις ομάδες δημιουργίας εκπαιδευτικού υλικού, η βιβλιογραφία παρουσιάζει περιορισμένα δεδομένα και σχετικά ευρήματα.
Η εξ Αποστάσεως Εκπαίδευση σε άτομα με προβλήματα όρασης
Authors: Λιάκου Μαρία , Μανούσου Γκέλη
Published: June 2016

Η παρούσα εργασία μελετά τις προδιαγραφές της τριτοβάθμιας εξ Αποστάσεως Εκπαίδευσης ατόμων με μειωμένη όραση, ώστε αυτή να καθίσταται πλήρως προσβάσιμη και να συμβάλλει έτσι στον περιορισμό του κοινωνικού αποκλεισμού. Αναλυτικότερα, επιδιώκεται η μελέτη του πλαισίου λειτουργίας της εξ Αποστάσεως Εκπαίδευσης, οι δυνατότητες που της παρέχει η σύγχρονη τεχνολογία, οι εκπαιδευτικές ανάγκες των ατόμων με μειωμένη όραση και οι παράγοντες που εμποδίζουν την πλήρη κοινωνική τους ένταξη.
Labankido©: μία τεχνολογική εφαρμογή για την εξ αποστάσεως διδασκαλία του ελληνικού παραδοσιακού χορού
Authors: Δανιά Ασπασία , Κουτσούμπα Μαρία , Τυροβολά Βασιλική
Published: June 2016

Η χρήση πολυμεσικών εφαρμογών στην εξ αποστάσεως πολυμορφική εκπαίδευση συνιστά σήμερα μία από τις πλέον ευέλικτες μορφές διδασκαλίας και στην περίπτωση της διδασκαλίας του χορού. Βάσει θεωριών μάθησης, οποιαδήποτε καινοτομία στον σχεδιασμό πολυμεσικών εφαρμογών εξ αποστάσεως εκπαίδευσης, για να είναι μαθησιακά αποτελεσματική, θα πρέπει να επικεντρώνεται στη δημιουργία μέσων ταυτόχρονης ενεργοποίησης του οπτικού και λεκτικού συστήματος λήψης και επεξεργασίας των εισερχόμενων πληροφοριών. Σκοπός της παρούσας εργασίας είναι η παρουσίαση μίας νέας πολυμεσικής εφαρμογής με τίτλο Labankido©, σχεδιασμένης ειδικά για την διδασκαλία του ελληνικού παραδοσιακού χορού σε αρχάριους χορευτές. Πρόκειται για ένα εποπτικό εργαλείο βασισμένο στο λογισμικό Power Point 2007. Βασική καινοτομία του είναι η χρήση συμβόλων σημειογραφίαςLabanotation εντός ηλεκτρονικών δραστηριοτήτων αναπαράστασης της δομής του χορού. Για τον σχεδιασμό της εφαρμογής Labankido© λήφθηκαν υπόψη οι αρχές της θεωρίας πολυμεσικής μάθησης. Σύμφωνα με τη θεωρία, οι συμβολικές αναπαραστάσεις μπορούν να αποδώσουν με τρόπο αφαιρετικό τα βασικά συστατικά στοιχεία της δομής εννοιών ή δράσεων, και τις μεταξύ τους σχέσεις. Η ένταξη της εφαρμογής Labankido© σε προγράμματα εξ αποστάσεως εκπαίδευσης πληροί τις προϋποθέσεις για αναβάθμιση της διδασκαλίας του ελληνικού παραδοσιακού χορού. Η χρήση της σε συνδυασμό με το πρότυπο του δασκάλου αναμένεται να προωθήσει τη μάθηση του χορού από το σχηματισμό έξεων στον σχηματισμό κινητικών προτύπων επιδέξιας χορευτικής εκτέλεσης.
Η συμβολή του Σημασιολογικού Ιστού στην μάθηση μέσω Εκπαιδευτικών Παιχνιδιών
Authors: Πρωτοψάλτη Ζωή-Ειρήνη
Published: June 2016

Τα παιχνίδια είναι μέρος της κοινωνικού και πολιτιστικού περιβάλλοντος μας. Τα παιδιά μεγαλώνουν χρησιμοποιώντας τον υπολογιστή, βλέποντας βίντεο και παίζοντας παιχνίδια στο Διαδίκτυο και συνεχίζουν την πρακτική στο κολέγιο. Παρά το γεγονός ότι η προσφυγή στα παιχνίδια είναι η «διασκέδαση», υπάρχουν βαθύτερα στοιχεία τα οποία μπορεί να παρέχουν ένα νέο εργαλείο στον εκπαιδευτικό. Για τους μαθητές που είναι βιωματικά, κοινωνικά, πολυάσχολα άτομα, τα παιχνίδια μπορεί να παρέχουν μια νέα φρεσκάδα προσέγγισης και κινήτρου για τις σπουδές τους. Ο Σημασιολογικός Ιστός, είναι μια ομάδα μεθόδων και τεχνολογιών που σκοπεύουν να δώσουν τη δυνατότητα στις μηχανές να κατανοήσουν τη “σημασιολογία” των πληροφοριών, ο οποίος ανοίγει νέους δρόμους όχι μόνο για τις απλές καθημερινές δραστηριότητες των χρηστών του, όπως την ανάκτηση πληροφοριών με τη χρήση μίας online μηχανής αναζήτησης, αλλά και για κάθε είδους επιχειρηματικές και εκπαιδευτικές διαδικασίες. Ο σημασιολογικός Ιστός έρχεται να φέρει καινοτομία στο τρόπο με τον οποίο τα εκπαιδευτικά παιχνίδια διαχειρίζονται τα δεδομένααπό τα οποία αντλούν πληροφορίες με στόχο την δημιουργία ελκυστικών περιβαλλόντων μάθησης.
Η διακύβευση των κατατάξεων πανεπιστημίων και διεθνών συστημάτων ανώτατης εκπαίδευσης
Authors: Ιωακειμίδου Βασιλική , Λιοναράκης Αντώνης
Published: June 2016

Με αφορμή τη δημοσίευση μιας κατάταξης εθνικών συστημάτων ανώτατης εκπαίδευσης για λογαριασμό του διεθνούς δικτύου Universitas 21 (U21) αυτό το άρθρο επιχειρεί να ανιχνεύσει τον διάλογο στην επιστημονική κοινότητα για τα θετικά και τα αρνητικά των διεθνών κατατάξεων πανεπιστημίων. Κάποιοι υποστηρίζουν ότι δεν υπάρχει συναίνεση στο ορισμό της ποιότητας στην ανώτατη εκπαίδευση, υπάρχουν μεθοδολογικές αδυναμίες στη δημιουργία των κατατάξεων που εξυπηρετούν αμφιλεγόμενους στόχους και εκφράζονται ανησυχίες ότι η ανώτατη εκπαίδευση προσανατολισμένη αποκλειστικά προς την προώθηση της έρευνας γίνεται εκλεκτική πέρα από κάθε έννοια διαφοροποίησης. Άλλοι πιστεύουν ότι οι κατατάξεις δίνουν το έναυσμα για το άνοιγμα συζητήσεων γύρω από τη διασφάλιση της ποιότητας στην ανώτατη εκπαίδευση και ευνοούν την ανάπτυξη μιας κουλτούρας ποιότητας. Το άρθρο καταλήγει εκφράζοντας την ανάγκη αναστοχασμού πάνω στο τι είδους πανεπιστημιακή εκπαίδευση χρειάζεται κι επιθυμείται και πάντα είναι απαραίτητο να γίνεται γνωστό ποιος ορίζει την ποιότητα, πώς, με ποιο σκοπό και στόχους.
«Εισαγωγή στη χρήση Η/Υ για δημοσίους υπαλλήλους»: σχεδιάζοντας διδακτικά κατά Mezirow και κατά Freire
Authors: Πανσεληνάς Γεώργιος
Published: June 2016

Οι θεωρίες των Freire (2006) και Mezirow (2007) αποτελούν δύο από τις βασικότερες θεωρίες της εκπαίδευσης ενηλίκων, οι οποίες έχουν επηρεάσει το σχεδιασμό και την υλοποίηση προγραμμάτων εκπαίδευσης ενηλίκων παγκοσμίως. Ο Mezirow και οι συνεργάτες του, με τη χειραφέτηση του εκπαιδευόμενου μέσω της ελεύθερης διαλογικής συζήτησης και της ανάπτυξης κριτικού στοχασμού, επιδιώκουν για κάθε εκπαιδευόμενο το μετασχηματισμό της οπτικής του ώστε να ξεπεράσει τις δυσλειτουργικές του παραδοχές. Από την άλλη, ο Freire οραματίζεται τη δράση για την κοινωνική αλλαγή ως αναπόφευκτο αποτέλεσμα της εκπαίδευσης επικεντρώνοντας στα προβλήματα των εκπαιδευομένων μέσα στο δεδομένο κοινωνικό-πολιτισμικό-οικονομικό πλαίσιο. Με βάση τις δύο αυτές οπτικές, επιχειρούμε να δημιουργήσουμε δύο διαφορετικά διδακτικά σχέδια, ένα για κάθε θεωρία, που αφορούν στην εκπαίδευση δημοσίων υπαλλήλων στη «Χρήση Η/Υ». Οι προτεινόμενες διδακτικές ενότητες είναι δυνατό να λειτουργήσουν ως παραδείγματα εφαρμογής της θεωρίας στο σχεδιασμό προγραμμάτων εκπαίδευσης ενηλίκων.
Προς Ένα Αποτελεσματικό Μοντέλο Βελτίωσης των Γνώσεων – Δεξιοτήτων - Ικανοτήτων των Φοιτητών κατά την Διάρκεια Φοίτησής τους με τη Χρήση Σύγχρονών Μεθόδων Διδασκαλίας
Authors: Δρόσος Δημήτριος
Published: June 2016

Η ανάγκη προσαρμογής της ανώτερης εκπαίδευσης στις διαγραφόμενες νέες συνθήκες και προοπτικές τόσο σε διεθνές όσο και σε εθνικό επίπεδο καθώς και η χάραξη προτεραιοτήτων για την αντιμετώπισή αυτών των συνθηκών είναι πλέον επιτακτική. Βασικό συστατικό στοιχείο της προσαρμογής των Ανώτατων Εκπαιδευτικών Ιδρυμάτων στις προκλήσεις των καιρών αποτελεί η υπάρξει ενός αποτελεσματικού μοντέλου διδασκαλίας το οποίο θα στοχεύει στη συνεχής βελτίωση των γνώσεων, δεξιοτήτων και ικανοτήτων των φοιτητών.
Στα πλαίσια της εργασίας αυτής γίνεται προσπάθεια παρουσίασης ενός αποτελεσματικού μοντέλου βελτίωσης των γνώσεων, δεξιοτήτων και ικανοτήτων των φοιτητών ενός τμήματος τριτοβάθμιας εκπαίδευσης. Η υλοποίηση του προτεινόμενου μοντέλου περιέχει μια σειρά από καινοτόμες εκπαιδευτικές λύσεις οι οποίες έχουν σαν στόχο τη μετάβαση από ένα σύστημα με επίκεντρο το Ανώτατό Εκπαιδευτικό Ίδρυμα σε ένα σύστημα με επίκεντρο το φοιτητή και ως εκ τούτου την κάλυψη τόσο των αναγκών αυτού όσο και των αναγκών της σύγχρονής αγοράς εργασίας.
Η Γλωσσική Ανάπτυξη στο Νηπιαγωγείο με τη χρήση του Ηλεκτρονικού Ταχυδρομείου (e-mail)
Authors: Παναγιωτόπουλος Ιωάννης , Αραπίτσα Ευδοκία
Published: June 2016

Η ταχύτατη ανάπτυξη των Επιστημών και Τεχνολογιών της Πληροφορίας και των Επικοινωνιών (ΤΠΕ) έχει οδηγήσει σε μια νέα πραγματικότητα όλους τους τομείς τηςζωής μας. Οι ανάγκες προσαρμογής της εκπαιδευτικής διαδικασίας στις απαιτήσεις της νέας αυτής πραγματικότητας, επιτάσσουν την ένταξη των ΤΠΕ σε όλα τα στάδια του εκπαιδευτικού συστήματος, ώστε να αντεπεξέλθει στις σύγχρονες απαιτήσεις μόρφωσης και κατάρτισης. Η εισαγωγή και αξιοποίηση των ΤΠΕ στο σύγχρονο σχολείο έχει επιφέρει καταλυτικές αλλαγές στο εκπαιδευτικό σύστημα. Το παραδοσιακό σχολείο που βασιζόταν στον εκπαιδευτικό που κατείχε την πληροφορία και τη γνώση και τη μετέδιδε στο μαθητή, μετατρέπεται σε ένα νέο τύπο σχολείου, όπου ο ρόλος του εκπαιδευτικού είναι καθοδηγητικός και συμβουλευτικός. Ο μαθητής αποκτά την πληροφορία και τη γνώση μέσω του υπολογιστή και των νέων τεχνολογιών, λειτουργώντας ως ερευνητής, καθοδηγούμενος από τον εκπαιδευτικό και καλλιεργώντας έτσι τις δεξιότητες και τα ιδιαίτερα χαρακτηριστικά του. Στο παραπάνω πλαίσιο, η παρούσα εργασία παρουσιάζει τα αποτελέσματα της βιωματικής αλληλεπίδρασης μιας τάξης νηπίων κατά την διάρκεια ενός σχολικού έτους όπου πειραματίστηκαν με την λειτουργία του ηλεκτρονικού ταχυδρομείου. Με την ολοκλήρωση του σχολικού έτους τα οφέλη στην καλλιέργεια των γλωσσικών τους δεξιοτήτων αλλά και στην κοινωνικο- συναισθηματική τους ανάπτυξης ήταν ορατά.
“Accompanying Pericles in the Ancient Agora”: an educational program for students of ODL based on “field trip” and applications of ICT
Authors: Γκιρτζή Μαρία
Published: June 2016

Μπορεί άραγε ένας ενήλικας με ιδιαίτερο ενδιαφέρον για την Αρχαία Ιστορία να γυρίσει πίσω το χρόνο και να τη βιώσει «επί τόπου», επί παραδείγματι στην Αρχαία Αγορά παρέα με τον Περικλή; Πώς μια τέτοια εμπειρία μπορεί να αποδώσει καρπούς σε επίπεδο γνώσεων και δεξιοτήτων; Αναζητώντας την απάντηση και προσπαθώντας να δώσουμε μια επιπλέον ευκαιρία σε ενήλικες, οι οποίοι αποζητούν να εξοικειωθούν με την Ιστορία και να μυηθούν στον Ελληνικό Πολιτισμό, στα πλαίσια των Σπουδών στον Ελληνικό Πολιτισμό του Ελληνικού Ανοικτού Πανεπιστημίου σχεδιάστηκε και υλοποιήθηκε το εκπαιδευτικό πρόγραμμα «Συνοδεύοντας τον Περικλή στην Αρχαία Αγορά», που βασίστηκε στη μελέτη πεδίου και την αξιοποίηση των Νέων Τεχνολογιών.
Language teaching in Open and Distance Education The Example of ELP 32: “Introduction to Ancient Greek”
Authors: Παύλου Μαρία , Πετρίδης Αντώνης
Published: June 2016

Κατά το ακαδημαϊκό έτος 2010-2011 εισήχθηκε πιλοτικά στο πτυχιακό Πρόγραμμα «Σπουδές στον Ελληνικό Πολιτισμό» του Ανοικτού Πανεπιστημίου Κύπρου μια νέα θεματική ενότητα, η «ΕΛΠ 32: Εισαγωγή στα Αρχαία Ελληνικά». Η εν λόγω θεματική ενότητα αποτελεί μια από τις καινοτομίες του Aνοικτού Πανεπιστημίου Κύπρου (ΑΠΚυ) και εντάσσεται οργανικά και δικαιωματικά σε ένα πρόγραμμα σπουδών που σεμνύνεται να φέρει τον τίτλο «Σπουδές στον Ελληνικό Πολιτισμό». Η ανακοίνωση στόχο έχει να προβεί σε μια σύντομη ανασκόπηση του έργου που επιτελέστηκε στους κόλπους της θεματικής αυτής ενότητας και πιο συγκεκριμένα στις αρχές που λήφθηκαν υπόψη κατά τον σχεδιασμό πρωτότυπου εκπαιδευτικού υλικού και στον τρόπο διδασκαλίας και αξιολόγησης που υιοθετήθηκε. Προς επίρρωσιν των πιο πάνω η ανακοίνωση θα περιλαμβάνει πλοήγηση στην εκπαιδευτική πλατφόρμα της Θ.Ε, ενώ ενδεικτικά θα παρουσιαστεί και μέρος του εκπαιδευτικού υλικού (screenshots από εκπαιδευτικά βίντεο, αναδραστικές ασκήσεις εμπέδωσης, WIKI, ηλεκτρονικά διαγωνίσματα κ.α.). Τέλος, θα γίνουν επιμέρους αναφορές σε καλές πρακτικές αλλά και σε πτυχές που επιδέχονται ακόμη βελτίωση και αναθεώρηση και θα τεθούν επί τάπητος κάποιες γενικότερες σκέψεις και προβληματισμοί γύρω από τη διδακτική του γλωσσικού μαθήματος και δη των αρχαίων ελληνικών στην ανοικτή και εξ αποστάσεως εκπαίδευση.
The adjunct professors’ opinions for the distance education: the case of Open University of Cyprus
Authors: Παυλάκης Ανδρέας , Τάλιας Μιχάλης
Published: June 2016

Στην παρούσα μελέτη καταγράφονται οι απόψεις των μελών ΣΕΠ του Ανοικτού Πανεπιστημίου Κύπρου σε σχέση με τη διδακτική στην ανοικτή και εξ αποστάσεως εκπαίδευση, τη χρήση τεχνολογιών, τη διοικητική υποστήριξη και τη γενικότερη προσφορά των ΣΕΠ.

Συγκεκριμένα, βρέθηκε ότι τα ΣΕΠ θεωρούν σημαντικότερο και ουσιαστικότερο το ρόλο τους στην ανοικτή και εξ αποστάσεως εκπαίδευση, εμπιστεύονται και χρησιμοποιούν τις νέες τεχνολογίες στη διεκπεραίωση του έργου τους.

Επιπρόσθετα, δηλώνουν ικανοποιημένοι, από τη διοικητική υποστήριξη και ότι το εκπαιδευτικό περιβάλλον στο Ανοικτό Πανεπιστημίου Κύπρου είναι καλύτερο σε σχέση με τη συμβατική εκπαίδευση.

Πέραν τούτων αρκετές από τις τοποθετήσεις των μελών ΣΕΠ, ανά Πρόγραμμα Σπουδών, διαφέρουν σημαντικά στις επί μέρους ερωτήσεις των υπό μελέτη θεμάτων. 
Collaborative Writing tool (a web application)
Authors: Σιώμος Νικόλαος , Τσελές Δημήτριος Τσελές
Published: June 2016

Η ανάγκη των φοιτητών για συγγραφή εργασιών δια μέσου του δια-δικτύου οδήγησε στην δημιουργία ενός νέου εργαλείου / εφαρμογής που επιτρέπει σε πληθώρα ατόμων να γράφουν τα κείμενά τους ταυτόχρονα. Σκοπός τής είναι να βελτιώσει την συνεργασία φοιτητών και καθηγητών, για την δημιουργία εργασιών που υλοποιούνται στα πλαίσια του κάθε μαθήματος. Έχουν, ήδη, πραγματοποιηθεί αρκετές έρευνες και έχει αποδειχθεί ότι, η συλλογική προσπάθεια αποφέρει καλύτερα αποτελέσματα συγκριτικά με μια ατομική προσπάθεια. Η βασική διαφορά της συγκεκριμένης εφαρμογής σε σύγκριση με άλλες, είναι ότι κάθε επικείμενη εργασία μπορεί να χωριστεί σε τμήματα. Κάθε φοιτητής έχοντας επιλέξει το τμήμα του, μπορεί να παραθέσει την εργασία του η οποία θα παρακολουθείτε και από τους υπόλοιπους συμμετέχοντες, κάνοντας σχόλια εφόσον το επιθυμούν. Έτσι, πολύ εύκολα, όλοι οι χρήστες μπορούν να ενημερώνονται για όλες τις ενέργειες που έχουν πραγματοποιηθεί στο κείμενο από τους υπόλοιπους χρήστες, μέσα από ειδικές πληροφοριακές σελίδες. Φυσικά, η εφαρμογή αυτή δεν απαξιώνει τις εφαρμογές που ήδη υπάρχουν, αλλά στόχος της είναι να βοηθήσει στην εύρεση νέων και αποτελεσματικότερων τρόπων συγγραφής εργασιών, που να ανταποκρίνονται στις πραγματικές ανάγκες των χρηστών.
Teaching of cultural mediators: Views of participants to the T.I.P.S. Program of the Laboratory of Educational Material and Methodology at the Hellenic Open University
Authors: Μπιγιλάκη Νίτσα , Σταύρακα Γεωργία
Published: June 2016

Ο μεγάλος αριθμός των μεταναστών σε χώρες της Ευρώπης αλλά ιδιαίτερα στην Ελλάδα και η μεταναστευτική πολιτική των χωρών αυτών καθιστούν αναγκαία την εφαρμογή της πολιτισμικής διαμεσολάβησης και ειδικότερα την εκπαίδευση των πολιτισμικών διαμεσολαβητών. Είναι σαφές ότι, οι πολιτισμικοί διαμεσολαβητές παίζουν καθοριστικό ρόλο στη διαδικασία κοινωνικής ένταξης των μεταναστών, είναι αυτοί που αποτελούν τη «γέφυρα» επικοινωνίας μεταξύ των μεταναστών και της χώρας υποδοχής. Το ΕΑΠ ως καινοτόμο ίδρυμα παροχής εκπαίδευσης από απόσταση υλοποίησε ένα πιλοτικό πρόγραμμα εκπαίδευσης πολιτισμικών διαμεσολαβητών Τ.I.P.S. - “T-learning to Improve Professional Skills” σε συνεργασία με φορείς από άλλες χώρες.

Η παρούσα έρευνα  αφορούσε την καταγραφή των απόψεων των συμμετεχόντων του προγράμματος T.I.P.S. σχετικά με τις αποκτηθείσες γνώσεις, δεξιότητες, ικανότητες αλλά και τις πρακτικές εφαρμογές που αξιοποιούν κατά την ενασχόληση τους, ως πολιτισμικοί διαμεσολαβητές. Συγκεκριμένα επιχειρήθηκε η καταγραφή των απόψεων των συμμετεχόντων σχετικά με: α) τις γνώσεις, δεξιότητες και ικανότητες που απέκτησαν κατά την διάρκεια της επιμόρφωσης του προγράμματος T.I.P.S., β) τις δυσκολίες που πιθανόν να αντιμετώπισαν κατά την ενασχόληση τους με τους μετανάστες και για τις οποίες θεωρούν ότι δεν εκπαιδεύτηκαν επαρκώς κατά τη διάρκεια του προγράμματος T.I.P.S, και γ) τις πιθανές  προτάσεις τους για την βελτίωση του προγράμματος. Ταυτόχρονα, για τη σφαιρικότερη αντιμετώπιση του ερευνητικού σκοπού, διερευνήθηκαν οι απόψεις του επικεφαλής του προγράμματος T.I.P.S., για τα παραπάνω ζητήματα, μέσω της συνέντευξης που παραχωρήθηκε από τον ίδιο, τον Επίκουρο Καθηγητή του ΕΑΠ, υπεύθυνο υλοποίησης του προγράμματος T.I.P.S. και Διευθυντή του Εργαστηρίου του Εκπαιδευτικού Υλικού και Εκπαιδευτικής Μεθοδολογίας (Ε.Ε.Υ.Ε.Μ.), κo Αχιλλέα Καμέα.